钦定古今图书集成/明伦汇编/氏族典/第276卷 > 王𫐄
## 钦定古今图书集成/明伦汇编/氏族典/第276卷 > 王𫐄

按《明外史王𫐄传》：“𫐄，开平卫人。弘治十二年进士。正
德初，历工部员外郎，屡迁山东左布政使。嘉靖初，入
为顺天府尹，迁右副都御史，巡抚四川，就拜工部右
侍郎，召还，改户部，进左侍郎。初，𫐄之平陇政也，以陇
氏无后，请改设流官，遂改芒部为镇雄府，擢重庆通
判程洸为试知府。陇氏旧部沙保等攻执洸，夺其印”，
欲复立陇氏后。巡抚王廷相等破保，洸得还。御史戴
金言：“芒部改流之议，诸司咸执不可。𫐄徇洸邪说，违
众独行，致疆场不靖。”遂罢𫐄官。寻以李承勋荐，起故
官。迁南京户部尚书，就改兵部，参赞机务。居四年，以
老乞罢，疏中言享年若干。帝以为非告君体，勒为民。
久之卒。